钦定古今图书集成/理学汇编/文学典/第180卷 > 《吴默论文》 > 《作平澹题法》
## 钦定古今图书集成/理学汇编/文学典/第180卷 > 《吴默论文》 > 《作平澹题法》

“平澹”题，虽无别的讲贯，然亦须反复论得痛快，然后
读者悚然。大凡平澹题目，自有精深议论，非必与题
另出一见，然后动人。且如苏秦说六国，撮其大旨，不
过曰割地事秦，如抱薪救火，此自尽之术也。然此亦
人人知之，人人能言之，偏是苏秦为《从约长》，何也？他
到一国，自有一国议论，举一国之形势，揣各国之人
心，搜各国之往事，投各国之所重所轻，描各国之所
畏所苦，天下机局，如在目前，睥睨抵掌，极文之变，令
伤心者哽咽，不平者按剑，何暇计群羊之不敌，猛虎
与连鸡之不能俱栖，虽不举国以听，其道无由。夫举
子业亦然。若必每题另立一主意，以为新奇，其谬何
啻千里？